เทศกาลผลไม้ 2022 นำผลไม้ไทยขายปลีกราคาส่ง พร้อมจำหน่ายผ่านรถโมบายส่งตรงถึงหน้าบ้านกว่า 7,000 ตัน
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังเป็นประธานเปิดงาน “พาณิชย์ Fruit Festival 2022” ที่ลานผลไม้ฤดูกาล ตลาดไท จังหวัดปทุมธานี ว่า กระทรวงพาณิชย์ได้เตรียมมาตรการบริหารจัดการผลไม้ 17+1 รองรับปริมาณผลไม้ในปีนี้ที่จะมีผลผลิตเพิ่มขึ้น ควบคู่กับมาตรการเชิงลึกในการดูแลตลาดผลไม้ไทยให้ราบรื่น ทั้งตลาดในประเทศและต่างประเทศ โดยกรมการค้าภายในได้ร่วมกับภาคเอกชน จัดงานพาณิชย์ Fruit Festival 2022 ซึ่งจะมีส่วนช่วยในการระบายผลไม้ไปสู่ตลาดในประเทศ ช่วยเหลือเกษตรกรภาคตะวันออกได้ไม่ต่ำกว่า 7,000 ตัน แบ่งเป็นการจำหน่ายผ่านรถโมบาย จำนวน 5,000 ตัน และที่ตลาดไท อีก 2,000 ตัน พร้อมจัดโปรโมชั่นคูปองส่วนลด คิดเป็นมูลค่ากว่า 500,000 บาท นอกจากนี้ ยังได้เตรียมจัดจุดจำหน่ายผลไม้ไทยราคาพิเศษ เพิ่มอีก 10,000 จุดทั่วประเทศ โดยสามารถตรวจสอบเส้นทางรถโมบายจำหน่ายผลไม้ ได้ที่ เว็บไซต์ mobilepanich.com